作者:鮑溶
標題:子規
內容:中林子規啼，雲是古蜀帝。蜀帝胡為鳥，驚急如罪戾。一啼豔陽節，春色亦可替。再啼孟夏林，密葉堪委翳。三啼涼秋曉，百卉無生意。四啼玄冥冬，雲物慘不霽。芸黃壯士發，沾灑妖姬袂。悲深寒烏雛，哀掩病鶴翅。胡為託幽命，庇質無完毳。慼慼含至冤，卑卑忌群勢。吾聞鳳凰長，羽族皆受制。盍分翡翠毛，使學鸚鵡慧。敵怨不在弦，一哀尚能繼。那令不知休，泣血經世世。古風失中和，衰代因鄭衛。三歎尚淫哀，向渴嘻流涕。如因異聲感，樂與中腸契。至教一昏蕪，生人遂危脆。古意歎通近，如上青天際。荼蓼久已甘，空勞堇葵惠。誰聞子規苦，思與正聲計。